Document ID: 31987L0357

Reference:
13/ 07
BG
Официален вестник на Европейския съюз
246
31987L0357
L 192/49
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 25 юни 1987 година
относно сближаване на законодателствата на държавите-членки във връзка с продукти, чийто външен вид се различава от съдържанието им и които застрашават здравето или безопасността на потребителите
(87/357/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Икономическия и социален комитет (2),
като има предвид, че в много държави-членки съществуват законови или подзаконови разпоредби, свързани с продукти, чийто външен вид се различава от съдържанието им и които застрашават здравето или безопасността на потребителите; като има предвид освен това, че тези разпоредби се различават по съдържание, обхват и приложно поле; като има предвид, че тези разпоредби в различните държави-членки се отнасят до всички продукти, които по външност наподобяват хранителни стоки, без да са такива, а в други държави-членки се отнасят до продукти, които могат да бъдат объркани с хранителни стоки, в частност сладкарски произведения;
като има предвид, че подобно положение представлява значителна бариера за свободното движение на стоки и създава неравни условия за конкуренция в рамките на Общността, без при това да гарантира ефективна защита на потребителите, и в частност децата;
като има предвид, че тези бариери пред установяването и функционирането на общия пазар трябва да бъдат премахнати и че на потребителите следва да се осигури подходяща защита съобразно резолюции на Съвета от 14 април 1975 г. и от 19 май 1981 г., съответно отнасящи се до първа (3) и втора програми (4) на Европейската икономическа общност относно политиката за защита на потребителите и предоставянето им на информация и резолюции на Съвета от 23 юни 1986 г. относно новия импулс за защита на потребителите (5);
като има предвид, че здравето и сигурността на потребителите изисква еднакво равнище на защита в различните държави-членки;
като има предвид, че за тази цел е необходима забрана на пускането на пазара, вноса и производството и износа на продукти, които тъй като могат да бъдат объркани с хранителни стоки, могат да представляват заплаха за здравето или безопасността на потребителите;
като има предвид, че следва да се приемат разпоредби от подобен характер за упражняване на контрол от компетентните органи на държавите-членки;
като има предвид, че съгласно приетите принципи в резолюции на Съвета относно защита на потребителите, опасните продукти следва да бъдат изтеглени от пазара;
като има предвид, че следва да се приемат разпоредби относно възможностите дискусии и проверка на мерките, предприемани от държавите-членки относно забраната или изтеглянето на подобни продукти от пазара, така че да се осигури еднообразното прилагане на принципите, установени в настоящата директива, в цялата Общност; като има предвид, че упоменатите дискусии и проверки се провеждат в рамките на Консултативния комитет по реда на Решение 84/133/ЕИО (6);
като има предвид, че е налице възможност за разширяване в бъдеще на обхвата на включените вредни имитации на хранителни стоки, както и преоценка и преглед на определените в настоящата директива процедури, трябва да се приемат разпоредби за Съвета, който след двугодишен срок от прилагане на настоящата директива и въз основа на доклад на Комисията относно натрупания опит в тази област, да вземе решение за възможните изменения на разпоредбите в настоящата директива,
ПРИЕ НАСТОЯЩАТА ДИРЕКТИВА:
Член 1
1.   Настоящата директива се прилага за продукти, които според определението им в параграф 2, чиито външен вид се различава от съдържанието им и които застрашават здравето или безопасността на потребителите.
2.   Под продукти, посочени в параграф 1, се разбират такива, които макар да не са хранителни стоки, притежават елементи като форма, мирис, цвят, външен вид, опаковка, етикетиране, обем или размер, които могат да доведат в заблуда потребители, и особено деца, че става дума за хранителни стоки, в резултат на което да ги поставят в устата си, да ги смучат или преглъщат, което действие може да създаде заплаха и да причини, например, задушаване, натравяне, или перфорация или запушване на храносмилателния им тракт.
Член 2
Държавите-членки предприемат всички необходими мерки за забрана на пускането на пазара, вноса и/или пускането на пазара или износ на предвидените в настоящата директива продукти.
Член 3
В частност държавите-членки се задължават да осигурят извършване на редовни проверки на предлаганите на пазара продукти, така че нито един продукт, попадащ в обхвата на настоящата директива, да не се пуска на пазара, както и да предприемат всички необходими мерки, за да гарантира, че техните компетентни органи изтеглят или причиняват изтеглянето на категорията продукти по реда на настоящата директива от пазарите им.
Член 4
1.   Всяка държава-членка известява Комисията, когато предприема конкретни мерки, по реда на членове 2 и 3. Държавата-членка предоставя описание на съответния продукт и посочва мотивите за нейното решение.
Когато по силата на Решение 84/133/ЕИО се изискват данни за продукта, не се налага допълнително известяване по реда на настоящата директива.
В най-кратки срокове Комисията изпраща данните до останалите държави-членки.
2.   Комисията или държава-членка може да се допитва до учредения по силата на Решение 84/133/ЕИО Комитет с оглед обмен на мнения по въпроси, свързани с прилагането на настоящата директива.
Член 5
Две години след посочената в член 6 дата, въз основа на доклад на Комисията за натрупания опит, придружен със съответните предложения, Съветът взема решение относно възможните изменения на настоящата директива, в частност с оглед разширяване на обхванатите вредни за здравето и безопасността имитации, различни от имитации на хранителни стоки и преглед на процедурите, установени по реда на член 4.
Член 6
1.   Държавите-членки предприемат необходимите мерки, за да се съобразят с настоящата директива не по-късно от 26 юни 1989 г. Те незабавно информират Комисията за това.
2.   Държавите-членки предават на Комисията текстовете от разпоредбите на вътрешното си законодателство, които приемат в областта, уредена с настоящата директива.
Член 7
Адресати на настоящата директива са държавите-членки.
Съставено в Люксембург на 25 юни 1987 година.
За Съвета
Председател
H. DE CROO
(1)  ОВ C 156, 15.6.1987 г.
(2)  ОВ C 150, 9.6.1987 г., стр. 1.
(3)  ОВ C 92, 25.4.1975 г., стр. 1.
(4)  ОВ С 133, 3.6.1981 г., стр. 1.
(5)  ОВ C 167, 5.7.1986 г., стр. 1.
(6)  ОВ L 70, 13.3.1984 г., стр. 16.

Summary:
Опасни продукти, които наподобяват храни — осигуряване на безопасността на потребителите
Опасни продукти, които наподобяват храни — осигуряване на безопасността на потребителите
РЕЗЮМЕ НА:
Директива 87/357/EИО относно продукти, чийто външен вид се различава от съдържанието им и които застрашават здравето или безопасността на потребителите
КАКВО Е ДЕЙСТВИЕТО НА ДИРЕКТИВАТА?
              
Тя се прилага за изделия като козметика и течни продукти за домакинството, които не са предназначени за консумация, но поради тяхната форма, мирис, цвят, вид, опаковка, етикетиране или размер, може да изглеждат като такива. Децата са особено уязвими и биха били изкушени да опитат да консумират подобни продукти.
ОСНОВНИ АСПЕКТИ
Държавите от ЕС трябва:
да предприемат всички необходими мерки за забрана на продажбата, вноса, износа и производството на продуктите, обхванати от законодателството;
да проверяват дали подобни опасни продукти не се продават на територията им,
да изземват от пазара всички продукти, които са продадени, и да информират Европейската комисия за продукта и за причината за решението.
Комисията трябва възможно най-скоро да информира правителствата на останалите държави от ЕС за решението.
До 26 юни 1989 г. и на основата на доклад на Комисията относно прилагането на законодателството правителствата от ЕС трябваше да решат дали обхватът на директивата следва да се разшири, за да обхване и други опасни продукти.
На 3 декември 2001 г. правителствата на държавите от ЕС и Европейският парламент се договориха за законодателство за общата безопасност на продуктите, което изисква производителите да гарантират, че техните продукти са безопасни, преди продажбата им.
ОТКОГА СЕ ПРИЛАГА ДИРЕКТИВАТА?
              
Тя се прилага от 26 юни 1987 г. Държавите от ЕС трябваше да я включат в националното си законодателство до 26 юни 1989 г.
ОБЩА ИНФОРМАЦИЯ
              
В становище, прието през март 2011 г., Научният комитет за безопасност на потребителите отбеляза, че съществува нисък риск от остро отравяне при деца или възрастни при случайна консумация на козметика. При домакинските продукти се наблюдава слабо увеличение с по-сериозен резултат. Освен това съществува липса на научни данни относно случайното поглъщане на потребителски продукти, наподобяващи храна и/или притежаващи характеристики, които привличат децата.
АКТ
            
Директива 87/357/ЕИО на Съвета от 25 юни 1987 година относно сближаване на законодателствата на държавите-членки във връзка с продукти, чийто външен вид се различава от съдържанието им и които застрашават здравето или безопасността на потребителите (ОВ L 192, 11.7.1987 г., стр. 49—50)
СВЪРЗАНИ АКТОВЕ
            
Директива 2001/95/ЕО на Европейския парламент и на Съвета от 3 декември 2001 година относно общата безопасност на продуктите (ОВ L 11, 15.1.2002 г., стр. 4—17)
Последващите изменения на Директива 2001/95/EО са инкорпорирани в първоначалния текст. Тази консолидирана версия е само за документална справка.
последно актуализация 01.08.2016